આ અંગે ઠાસરા તાલુકા શિક્ષક સંઘના પ્રમુખ વિક્રમસિંહ ઠાકોરે જણાવ્યું હતું કે, પ્રાથમિક શાળાઓમાં શિક્ષકોની ભરતી પ્રક્રિયા જે તે સમયે કરવામાં આવે છે. તેમાં શિક્ષકોની સ્પર્ધાત્મક પરીક્ષાઓ લઇને નિયુકિત આપવામાં આવતી હોય છે. સાથે સાથે આચાર્ય માટે પણ ટાટની પરીક્ષાઓનું આયોજન સરકાર દ્વારા કરવામાં આવ્યું છે. પરંતુ હાલમાં સરકાર દ્વારા શિક્ષકોની પરીક્ષાઓ લેવા માટેની તજવીજ ચાલી રહી છે. તેમજ તમામ શિક્ષકોએ પરીક્ષાઓ આપવાની રહેશે તેવી ગતીવિધીઓ સરકાર દ્વારા તેજ કરવામાં આવી છે. હાલમાં ગુણોત્સવના કાર્યક્રમો થકી પ્રાથમિક શિક્ષણનું સ્તર પણ ધીમે ધીમે સુધરી રહ્યું છે. ત્યારે શિક્ષકોની ક્ષમતાને લઇને આવી પરીક્ષાઓ લેવા માટેની કામગીરી કરવામાં આવતા શિક્ષકોમાં રોષની લાગણી વ્યાપી ગઇ છે. આ બાબતે શું સરકારને શિક્ષકોની કામગીરીમાં વિશ્વાસ નથી. જેથી આ અંગે તરેહ તરેહની ચર્ચાઓએ જોર પકડ્યું છે. સર્વ શિક્ષા અભિયાન અંતર્ગત આ પરીક્ષા લેવા માટેનું આયોજન કરાયું છે. જેથી બીઆરસી અને સીઆરસી વચ્ચે ગજગ્રાહ ઉભો થઇ શકે તેવી શક્યતા રહેલી છે. શિક્ષણ સુધારણા માટેની કામગીરી કરવામાં ઓ તે જરૂરી છે પરંતુ આ રીતે શિક્ષકો વચ્ચે જે મતભેદ ઉભા થાય તેવી કોઇ જ કામગીરી કરવામાં ના આવે તે માટે રાજ્ય શિક્ષક સંઘને રજૂઆત કરી છે. તેમજ આ બાબતે સરકારમાં રજૂઆત કરવાની માંગણી કરી છે.